हिलजात्रा का रंगमंच खुला रंगमंच है। कुमौड़ गांव का मैदान ही इसका रंगमंच है। वेश सज्जा कुमौड़ के पुराने महल के कक्ष में की जाती है। वहीं से विभिन्न पात्र मुखौटे पहन कर आते हैं। लगभग 25-30 पात्रों के घूमने-फिरने के स्थान को छोड़कर गोल घेरे में स्वयमेव दर्शक दीर्घा भी निर्मित हो जाती है। घरों की छतें दर्शक दीर्घाएं बन जाती हैं। अब यह लोकनाट्य अत्याधुनिक साज-सज्जा के के साथ आकर्षक ढंग से आयोजित किया जाने लगा है। इसे देखने लगभग पचास हजार से अधिक दर्शक उमड़ पड़ते हैं। इसने अब पिथौरागढ़ ही नहीं उत्तराखण्ड के प्रमुख लोकनाट्य का रूप के ग्रहण कर लिया है।